Papersnake/gushiwen huggingface dataset:
小西湖咏竹
张诩（明代）

竟日忘言对此君，参差碧玉势淩云。阴浓高盖周遭立，声动钧淩断续闻。

绕屋云深藏凤迹，拂波风缓显龟文。傲然一枕羲皇上，吹醒凉飙酒半醺。
柳梢青
吕渭老（宋代）

远帘笼月。谁见南陌，子规啼血。萸糁菊英，整冠落帽，一时虚说。

萸湖自有深期，曾指定、灯花细说。燕子巢空，秋鸿程远，音书中绝。
名都一何绮
徐贲（元代）

名都誇绮丽，千门争向开。射熊旧辟馆，迎凤新筑台。

画毂金吾过，骏马玉珰来。纵横九衢里，日日逐尘埃。
书堂
刘敞（宋代）

客身困旅人，未如负舍蜗。滚滚荆吴间，所居不常家。

宴安非吾荆，但恐发早华。且复一日葺，随时具生涯。

白盛烂四壁，茔净磨疵瑕。虚明豁心府，永使思无邪。

愁来莫与语，起就书龙蛇。亦足写方寸，放歌快咨嗟。

苦嫌中庭窄，所生野草花。故须种松竹，反忆日月遐。

岁寒与谁共，惆怅终无他。
峡江道中二首 其二
章钟祜（清代）

频年作客挈行装，人为贫驱走四方。路出南昌多胜迹，主依东道况同乡。

浣花身世三秋感，骑省年华两鬓苍。还祝萱堂长健饭，漫怜游子困风霜。
美刘太保
司马扎（唐代）

常爱鲁仲连，退身得其趣。
不知鸱夷子，更入五湖去。
云霞恣摇曳，鸿鹄无低翥。
万里天地空，清飙在平楚。
藏名向宠节，辞疾去公务。
夜尽醉弦歌，日高卧烟树。
岂嗤生前乐，千载自垂裕。
论道复论功，皆可黄金铸。
贺黎耐交建经史阁
赵必象（宋代）

芹宫地属淳熙祖，芸阁功成四世孙。
千载诗书元气在，百年文献故家存。
卷还赠券珍公帑，留取芳名榜圣门。
当道宗工凤楼手，拟干椽笔刻玙璠。
次韵微之即席
王安石（宋代）

酿成吴米野油囊，却爱清谈气味长。
闲日有僧来北阜，平时无盗出南塘。
风亭对竹酬孤峭，雪迳寻梅认暗香。
江水中（左氵右霝）应未变，一杯终欲就君尝。
鹊踏花翻 衡阳夫人养病水濩庵，词以讯之
范贞仪（清代）

水绕茅庵，城环碧嶂，半龛灯火琉璃侧。禁他败甃荒廊，断鼓零琉，蟏蛸蛛网频交织。

闲窗微浸月轮孤，幽堂几点萤飞黑。病极。叠叠柔肠愁塞，卢医纵得无由识。

应忆楚署香消，潇湘佩远，梦也难寻觅。女娇远嫁掌中珠，儿贫谁荐长杨笔。
题兴教寺
李弥逊（宋代）

云开岫幌隐禅扉，高屋凭虚面翠微。
午枕有香清蝶梦，晚林无路送鸿飞。
一丘一壑真吾事，三沐三薰悟昨非。
山意有情留倦客，树头谁道不如归。
总管刘观察相饯于高岩经句杨朝奉出所和诗即
晁说之（宋代）

花开为客向金城，待得无花羸马行。
柳荫高岩开祖帐，月摇洛水话离情。
将军精悍千山耸，宾客风流一笛横。
更愧新昌孙子在，诗成白眼得清明。
景阳井
王元甫（宋代）

动地隋兵至，君王尚晏安。须知天下窄，不及井中宽。

楼外锋交白，溪边血染丹。无情是残月，依旧照阑干。
自赞
释慧性（宋代）

横按吹毛，全提正令。
毁佛谤法，因邪打正。
有进裂转面皮，三下衲僧乞命。
淡北八景 其三 关渡分潮
林逢原（清代）

重重关渡锁溪云，潮往潮来到此分。练影东西拖燕尾，涛声日夕动犀军。

舟人放棹中流急，估客鸣钲隔岸闻。我欲测蠡参水性，由来泾渭不同群。
寄孙元忠 其三
孔平仲（宋代）

呜呼古人已粪土，纷纷轻薄何须数。当面输心背面笑，翻手作云覆手雨。

感君意气无所惜，于我见子真颜色。人生会合不可常，昔者相遇今不得。
闻诸子欲再质卞氏宅
苏辙（宋代）

我生发半白，四海无尺椽。
卞氏昔冠冕，子孙今萧然。
愿以栋宇余，救此朝夕悬。
顾我亦何有，较子差尚贤。
倾囊不复惜，扫地幸见捐。
南邻隔短墙，两孙存故廛。
松竹手自种，风霜岁逾坚。
幽花乱蜂蝶，古木嘶蜩蝉。
垂阴可数亩，成功几百年。
人心苦无厌，隐居恨未圆。
得之苟有命，老矣聊息肩。
畚土填隙穴，结茅苴漏穿。
粗尔容偃息，岂复求华鲜。
西归信已乎，永杂孙陈编。
六秋
方回（元代）

斗杓忽又指西楼，我独何为此滞留。
多事心情人转老，荒城风雨夜争秋。
一蓑屡费渔樵梦，杯酒难湔宇宙愁。
好趁微凉便归去，豆花篱落荻花洲。
次韵俞秀老建隆道中
邹浩（宋代）

道人不独是诗豪，曾把沧溟注一毛。破晓联镳访孤寂，致身如在太山高。
对芳尊
韦应物（唐代）

对芳尊，醉来百事何足论。遥见青山始一醒，欲著接蓠还复昏。
归去来（中吕调）
柳永（宋代）

一夜狂风雨。花英坠、碎红无数。垂杨漫结黄金楼。尽春残、萦不住。

蝶稀蜂散知何处。殢尊酒、转添愁绪。多情不惯相思苦。休惆怅、好归去。
颂古二十首
释道颜（宋代）

双剑峰前古寺基，天尊元是一牟尼。
时难只得同香火，莫听闲人说是非。
陈成成诗多和东坡韵兹因寄喜雨诗走笔谢之
楼钥（宋代）

一春垂垂困多雨，虽曰如膏反成苦。
自知潦后必成旱，果见晴成雨黄土。
连旬不雨已叹嗟，涤涤山川云不吐。
未闻鹁鸠鸣屋角，但有蚊蝇争振羽。
一梅无望望重梅，旱魃为妖无术御。
閒居忧国徯云霓，夜夜三星正当户。
君王侧身叹凉德，云汉之诗无愧古。
避殿减膳率以躬，己责纵囚真有补。
史君精祷尽诚意，千里归心称杜母。
四郊神物招螉蜒，所在疲氓加手抚。
风伯在今诚可讼，已闻石燕空中舞。
时时小雨慰人心，渴瓦流膏仅儿乳。
传言望日当通济，老巫已得灵神语。
霈然三日果应期，靡神不举谁为主。
河流顿已复旧痕，良苗喜见兴南亩。
中宵愁念不成梦，摩挲便腹眠清午。
从今一饱便可望，坻京行见曾孙庾。
陈侯忽就舂容篇，径遣长须入城府。
叹君健笔今已老，不草敕书招赞普。
坡翁相去已百年，时出新诗追步武。
萍乡道中
廖行之（宋代）

萍实乡中雨初歇，野溪流水奔惊湍。
蚕功欲登蚕妇急，春阴已浓春事阑。
飞绵漫空白雪舞，叠巘插汉青螺攒。
家山归去此无几，眼底已作潇湘看。
奉和虢州刘给事使君三堂新题二十一咏。流水
韩愈（唐代）

汩汩几时休，从春复到秋。只言池未满，池满强交流。
送彭进士杰之南曹
李东阳（明代）

几年宦路说通家，二仲风流世所誇。去日独吟池上草，到时同醉寺前花。

芭蕉月冷春题字，棠树风清晚散衙。为报高堂消息近，旧都元不是天涯。
谒金门 河南府同知高诚之寿
李俊民（金朝）

风渐力。水剪飞花狼籍。鼎沸笙歌催举白。玉堂金马客。

欢动周歌颂德。唤起洛阳春色。况值日南天道北。老歌星拱极。
凌歊台送韦
许浑（唐代）

云起高台日未沈，数村残照半岩阴。野蚕成茧桑柘尽，溪鸟引雏蒲稗深。

帆势依依投极浦，钟声杳杳隔前林。故山迢遰故人去，一夜月明千里心。
悲秋
陆游（宋代）

病後支离不自持，湖边萧瑟早寒时。
已惊白发冯唐老，又起清秋宋玉悲。
枕上数声新到雁，灯前一局欲残棋。
丈夫几许襟怀事，天地无情似不知。
和沈秀岚咏严子陵钓台元韵
金朝觐（清代）

南阳贵士起纵横，江上羊裘尚待清。忆昔真人台下拜，临流咄咄叹先生。
咏陶渊明
颜真卿（唐代）

张良思报韩，龚胜耻事新。狙击不肯就，舍生悲缙绅。

呜呼陶渊明，奕叶为晋臣。自以公相后，每怀宗国屯。

题诗庚子岁，自谓羲皇人。手持山海经，头戴漉酒巾。

兴逐孤云外，心随还鸟泯。
长至
李纲（宋代）

黄钟之宫萌一阳，万汇滋发犹潜藏。书云讵复别祥异，揆景渐可知舒长。

闭关不行著易象，客子倦游悲故乡。周南太史长太息，禋祀无因陪祼将。
游响山
梅尧臣（宋代）

久忆门前胜，聊乘逸兴游。
寒篙进溪曲，古木暗城头。
鸟过空潭响，船随碧濑流。
梅花三叠罢，烟火起沧洲。
题东坡游赤壁图
李昌祺（明代）

东坡先生人中龙，才高屡被群小攻。遭谗近谪齐安东，渔樵混迹忘显融。

岂以得丧留心胸，吊古惟访前代踪。两游赤壁当秋冬，扁舟泛泛波溶溶。

东山月出来清风，举酒属客谈从容。缅怀公瑾真英雄，破敌于此成奇功。

老瞒胆落摧兵锋，烟尘涨天烈火红。楼橹灰灭须臾中，故垒回首生蒿蓬。

运去物改世不同，沉沙遗戟埋榛丛。临流但见双崖穹，崖根下俯冯夷宫。

滔滔江汉仍朝宗，孙曹意气宁重逢。千年往事付画工，兴亡割据俱已空，惟有两赋传无穷。
减字木兰花（琴）
苏轼（宋代）

神闲意定。万籁收声天地静。玉指冰弦。未动宫商意已传。

悲风流水。写出寥寥千古意。归去无眠。一夜余音在耳边。
山居寄友人
钟政（明代）

柴门半掩薜萝深，坐对青尊但笑吟。幽里自然堪忘世，闲中何事可关心。

秋高山馆先闻雁，枫老人家欲动砧。惆怅知音隔城市，松风何处寄瑶琴。
约潘瓜山刘学录登高
陈宓（宋代）

闻君欲作三山客，且约先衔九日杯。
莫道隔年方再会，芙蓉恰恰绕湖开。
品令·幸自得
秦观（宋代）

幸自得。一分索强，教人难吃。好好地恶了十来日。恰而今、较些不。
须管啜持教笑，又也何须肐织。衠倚赖脸儿得人惜。放软顽、道不得。
梅花
王安国（宋代）

醉笔题诗紫界墙，梅花零落扑衣裳。天香又杂杯中渌，春色还衣鬓上苍。

涉世何妨为白璧，流年未必抵黄粱。一吟起我平生志，今古冥冥出处忘。
不寐十首
方回（元代）

世间无限事，总不属閒人。
必欲伸公论，宁如爱老身。
武成难尽信，泰誓尚非真。
卫府公闾语，何哉彼鬼神。
与进叔弟策杖山行遣马还孙氏
卫泾（宋代）

掣电追风古见称，驽材空负渥洼名。
何如手植青藜杖，云屦风裾自在行。
大暑
黄裳（宋代）

轻轻丝葛汗如蒸，空有云雷未见灵。安得此生长不老，岂能今日便忘形。

谩摇纨扇终嫌倦，欲倒金罍却恐醒。赤脚踏冰疑未稳，且寻林下泛清泠。
三衢道中
李龏（金朝）

桂玉愁居帝里贫，南行无罪似流人。橘村篱落香潜度，渐觉生衣不著身。
龙门八咏。阙口
刘长卿（唐代）

秋山日摇落，秋水急波澜。独见鱼龙气，长令烟雨寒。

谁穷造化力，空向两崖看。
冯秀才伯学以丹青小景山水求题
张翥（元代）

沙禽毛羽新，来往采桑津。野水碧于草，桃花红照人。

徘徊远山暮，窈窕江南春。芳思不可极，悠然怀钓纶。
早至鄱阳一昼夜行四百余里矣
姚斌敏（清代）

西风直欲撼天河，水入江心九派多。一夜扁舟落何处，万重山翠万重波。
院中晚晴怀西郭茅舍
杜甫（唐代）

幕府秋风日夜清，澹云疏雨过高城。叶心朱实看时落，

阶面青苔先自生。复有楼台衔暮景，不劳钟鼓报新晴。

浣花溪里花饶笑，肯信吾兼吏隐名。
偈颂十五首
释法薰（宋代）

夫子不识字，达磨不会禅。
御楼看射猎，不是刈茅田。
问水诗
苏泂（宋代）

顷别知何处，重来喜奈何。
望洋夸海谷，倒箧注天河。
变化龟文坼，沦漪鸭顶波。
白鸥没浩荡，清兴满吟哦。
解舟遇风暂泊岳阳城下正对君山
王十朋（宋代）

入湖初讶君山远，无翼可随鸥鹭群。系缆中流忽相对，江湖心亦不忘君。
秋怀寄长实
林澍蕃（清代）

摇落江南秋复深，无端望远思沈沈。河桥梦入千家雨，泽国寒生一夜砧。

公子蘅兰伤楚佩，美人刀剪送秋心。芳洲日夕孤鸿起，欲采瑶华怨不禁。
秋雨排闷十韵
陆游（宋代）

今夏久无雨，从秋却少晴。
空蒙迷远望，萧瑟送寒声。
衣润香偏著，书蒸蠹欲生。
坏檐闻瓦堕，涨水见堤平。
沟溢池鱼出，天低塞雁征。
萤飞明闇庑，蛙闹杂疏更。
药醭时须焙，舟闲任自横。
未忧荒楚菊，直恐败吴粳。
夜永灯相守，愁深酒细倾。
浮云会消散，鼓笛赛西成。
洞仙歌
潘牥（宋代）

雕檐绮户，倚晴空如画。曾是吴王旧台榭。自浣纱去后，落日平芜，行云断，几见花开花谢。

凄凉阑干外，一簇江山，多少图王共争霸。莫间愁、金杯潋滟，对酒当歌，欢娱地、梦中兴亡休话。渐倚遍、西风晚潮生，明月里、路鹚背人飞下。
北都自严寄阳明子
湛若水（明代）

玉台有名果，成之三千春。当其未成时，凡品不足珍。

持以赠世人，涩口反见嗔。白璧按剑起，青蝇止棘频。

圣人诫囊括，明哲贵保身。云龙会有时，感应岂无因。

不惜知音寡，所惜不能琴。
书房杂咏
陆游（宋代）

赋性无他嗜，传家但古书。
尧咨洪水际，羲画结绳余。
异学方攘斥，浮文亦扫除。
挑灯北窗下，聊得遂吾初。
水调歌头·江流清浅外
赵师侠（宋代）

江流清浅外，山色有无中。平田坡岸回曲，一目望难穷。波面轻鸥容与，沙际野航横渡，不信画图工。路入神仙宅，翠锁梵王宫。俯晴郊，增胜概，气横空。云林城市层列，知有几重重。更上危亭高几，徙倚栏干虚敞，象纬逼璇穹。要尽无边景，烟雨看空濛。
横吹曲辞。紫骝马
李益（唐代）

争场看斗鸡，白鼻紫騧嘶。漳水春归晚，丛台日向低。

歇鞍珠作汗，试剑玉如泥。为谢红梁燕，年年妾独栖。
咏梦
高启（明代）

的的缘愁得，蒙蒙与醉和。
轻随云浩荡，暗越岭嵯峨。
夜店嗟偏短，春闺想最多。
关山归识路，江渚去凌波。
梁落中宵月，楼横欲曙河。
隔帘休警鹊，近烛任飞蛾。
游远宁烦载，穿深岂畏诃。
寒惊瑶作障，暖恋锦成窝。
蝴蝶谁家信，鸳鸯别浦歌。
静嫌风动竹，闹怯雨鸣荷。
寂历窗扃纸，低迟帐卷罗。
知情唯枕共，送恨忽钟过。
缟袂香犹在，朱弦字不磨。
记来还仿佛，寻去已蹉跎。
宿烬分余麝，残妆晕浅螺。
忧欢情总幻，离合事皆讹。
池上吟芳草，庭前觅旧柯。
既因思是种，复念睡为魔。
易断俄如此，难凭竟若何。
阳台莫重问，千古笑巫娥。
宿野趣堂伤余舅之不见怅然有感
张诩（明代）

病起寻芳出，重登野趣堂。往来今燕雀，割烈此肝肠。

庭月为谁好，墙花空自香。徘徊不能寐，永夜据胡床。
克己斋
邓林（宋代）

有己人我分，所贵能克之。己克则心公，一钱宁肯私。

兄弟本同则，人我非所施。义利不两立，世人那得知。

因君讽薄俗，成此克己私。
进和御制喜雪诗 其二
王安中（宋代）

云车初近紫坛阴，报享星光照羽林。万乘欲祠琳馆邃，九衢先雨玉花深。

海山出日迎天步，花木催春悦圣心。帝与来牟兴嗣岁，三农呼舞仰君临。
送宋牧仲下第归商丘
熊伯龙（清代）

祇为秋风续楚歌，天将宋玉故蹉跎。承家不在科名早，落第真蹉噩梦过。

怀有双珠泣白日，囊余一剑渡黄河。羞称献纳空挥泪，皤鬓萧萧木叶多。
壶天八景 其六 雕笔仙
邓林（宋代）

回廊藓笔绣深清，春蚓秋蛇取次行。对此令人心好古，煎灯深夜看黄庭。
和韩御史题滕王阁韵
王义山（宋代）

阁枕台隍暇日临，兴怀风景寄情深。
江山为友更添我，宇宙皆诗放纵吟。
不尽川流朝复夜，无穷事会古来今。
一般输与渔翁好，即是閒非不累心。
古意
陈羽（唐代）

十三学绣罗衣裳，自怜红袖闻馨香。人言此是嫁时服，

含笑不刺双鸳鸯。郎年十九髭未生，拜官天下闻郎名。

车马骈阗贺门馆，自然不失为公卿。是时妾家犹未贫，

兄弟出入双车轮。繁华全盛两相敌，与郎年少为婚姻。

郎家居近御沟水，豪门客尽蹑珠履。雕盘酒器常不干，

晓入中厨妾先起。姑嫜严肃有规矩，小姑娇憨意难取。

朝参暮拜白玉堂，绣衣著尽黄金缕。妾貌渐衰郎渐薄，

时时强笑意索寞。知郎本来无岁寒，几回掩泪看花落。

妾年四十丝满头，郎年五十封公侯。男儿全盛日忘旧，

银床羽帐空飕飗.庭花红遍蝴蝶飞，看郎佩玉下朝时。

归来略略不相顾，却令侍婢生光辉。郎恨妇人易衰老，

妾亦恨深不忍道。看郎强健能几时，年过六十还枯槁。
善权洞
程俱（宋代）

尝闻包山境，中有林屋天。旁通号地脉，岳渎潜钩连。

兹山岂其类，澒洞皆中穿。二岩岌山足，琤淙激奔泉。

牛羊走大石，吐受无穷年。金堂下石液，雪积如烹煎。

从来米盐称，浪播俚俗传。一洞启山腹，穹窿亦联绵。

谁题九斗字，大篆仍深镌。中藏丈五石，屹若龙腾渊。

回头问主人，我辈定不凡。云何逐官牒，常得我所耽。

向来共幽讨，九锁藏芝岩。而我自林屋，翩然游皖灊。

洪崖傥可俯，不在南山南。
谢鲍山人采松花见屋
孙一元（明代）

山人缚屋黄山巅，青松万株盘屋前。春风摘取花满裹，逢人遥屋吴门仙。

吴门仙人身已轻，服花更向灵气生。白日独坐若木下，沧海如席龙不鸣。

昨梦访君松树樾，赤脚蹋云石苔滑。天风飒飒吹欲醒，归来松际留明月。
酬曾学录王掌祠 其一
徐鹿卿（宋代）

夫君砥柱屹中流，也肯来为泮水游。好句上摩周雅颂，褒词荣过鲁春秋。

高山忽奏音逾古，美玉深藏价未酬。搜遍枯肠难论报，江淹聊欲拟阳休。
临江仙（潮惠道中）
刘克庄（宋代）

不见仙湖能几日，尘沙变尽形容。夜来月冷露华浓。都忘茅屋下，但记画船中。

两岸绿阴犹未合，更须补竹添松。最怜几树木芙蓉。手栽才数尺，别后为谁红。
岩桂落英
华岳（宋代）

净扫庭阶衬落英，西风吹恨入蓬瀛。
人从紫麝囊中过，马踏黄蓬屑上行。
眠醉不须铺锦褥，研香还解作珠缨。
宫娥未许填沟壑，收拾流酥浸玉罂。
次韵子瞻题长安王氏中隐堂五首
苏辙（宋代）

秦中胜岷蜀，故国不须归。
甲第春风满，巴山昼梦非。
竹深啼鸟乱，花落晚蜂飞。
我欲西还去，敲门慎勿违。
唐朝卿相宅，此外更应无。
请看庭前树，曾攀屋里姝。
流传渐失实，遗老不禁徂。
试问归登物，林间翠石孤。
爱君高堂上，有似蜀江壖。
墙外终南近，檐西太白偏。
晚梅晴自媚，老竹暗相迁。
未到遥闻说，吾庐安得然。
官去空留鹤，山浮不见鳌。
竹林迎日净，槐木拥亭高。
鸟噪知人至，蝉鸣觉口劳。
谁能饮堂上，解带不穿袍。
君看原上墓，坟尽但余碑。
谁见生前贵，尘生带下龟。
高堂幸有酒，一饮岂论赀。
勉强行乐耳，古人良可悲。
韩同年新居饯韩西迎家室戏赠
李商隐（唐代）

籍籍征西万户侯，新缘贵婿起朱楼。一名我漫居先甲，

千骑君朱在上头。云路招邀回彩凤，天河迢递笑牵牛。

南朝禁脔无人近，瘦尽琼枝咏四愁。
天马歌
何麟瑞（宋代）

昆崙高哉二千五百馀里，日月相隐避。黄河发源下有渥洼水，相宛群马饮其澨。

天马下与群马戏，产驹一日可千里。滴汗化作燕支水，国人缚藁为人置水际。

久与马习不经意，一朝却被人絷系。张骞使还报天子，天子不惜金珠与重币，期以此马可立致。

相宛使人欺汉使，致烦浞野楼兰七百骑，攻虏其王马始至。

此马初入天厩时，一十二闲无敢嘶。万乘临观动一笑，盛气从此无四夷。

君王神武不世出，天产神物相追随。高皇手提三尺剑，蹙秦诛项一指麾。

天下马上得，不闻取马外国为。龙如可豢龙亦物，马果龙种岂受羁。

徒令物故过半不补失，轮台一诏悔已迟。此诗欲学旅獒可，光武一牛亦足嘘汉火。
前夕梦见三松奇绝纪之以诗
陈曾寿（清代）

平生爱松性所独，天骨异众涛声凉。西山戒坛西天目，郁勃胸臆不可忘。

羁栖游踪久不到，夜梦见之非杳茫。三松侠倚各异态，奇肆淩厉势莫当。

精神迥出天地外，六合虽大疑相妨。喜心翻倒转愁虑，他时远适难移将。

挟山超海真幻念，却立抚视空徬徨。乃知胜赏皆物累，生心有住非真刚。

安得精气迸为一，逍遥世外齐久长。
修先墓作六首 其五
陈恭尹（清代）

固安唯至愿，尺寸自经营。墓是无穷事，人兼不朽名。

发祥如有本，凭吊所从生。虽乏青囊术，滕公自得城。
渔父
刘翰（宋代）

轻舟一叶一轻篷，上有萧萧鹤发翁。
昨夜不知何得宿，月明都在笛声中。
郡寮按乐饮赵判院有诗次其韵
陈造（宋代）

簿书棼如丝，取乐得少空。
悠然杯勺兴，藉此歌舞送。
从事来官厨，醉不睡邻瓮。
衣裳剩兰泽，言议杂嚣哄。
人生醒忌独，胜日饮须痛。
向来韝上鹰，府公解其纵。
先生作禅卧，肯以静嗤动。
形臞诗则昌，万境供日用。
文字与红裙，宁非一理共。
退之强分别，分乃梦中梦。
丝竹娱中年，耐此发种种。
明当解予酲，酒德赓旧颂。
送伯章南归
刘青藜（清代）

帝城春雨日霏霏，孤雁离群独自飞。最是客中肠断处，车轮声尽掩禅扉。
秋蕊香
毛幵（宋代）

荡暖花风满路。织翠柳阴和雾。曲池斗草旧游处。忆试春衫白苎。

暗惊节意朱弦柱。送春去。晓来一阵扫花雨。惆怅蔷薇在否。
过扬州（二首）
孙蕡（明代）

垂杨白白折残枝，春尽琼花作雪飞。
少日狂游今是梦，竹西歌吹旧台池。
舟中和唐诗五首 其五 晚发五溪
邵宝（明代）

晚鼓溪船发，秋风动楚天。月生洲杜外，烟起渚鸥边。

野艇横村渡，农蓑散水田。夜凉何处宿，远思正相牵。
颂证道歌·证道歌
释印肃（宋代）

布慈云兮洒甘露，润物沛生无伴侣。
庐陵米价没人酬，窈窕冥冥自相许。
天姥吟
郑善夫（明代）

山人住在天姥阴，忆余曾登天姥岑。云楼雪磴参差起，下控桃源几许深。
菩萨蛮 饮杜鹃花前，戏作回文
汤思孝（清代）

小红藏翠笼烟晓，晓烟笼翠藏红小。春暮几声莺，莺声几暮春。

对花须酒赛，赛酒须花对。帘卷透香妍，妍香透卷帘。
菊花天·肉衒花糕酒衒油
王哲（金朝）

肉衒花糕酒衒油。肥躯润已那休。儿女共嬉游。金银财宝，垒似山丘。
何不道前程将不去，限终鬼使来勾。方悟平生总错，点头点头。悔恨无
赏海棠花妖诗
高鹗（清代）

海棠何事忽摧隤？今日繁花为底开？
应是北堂增寿考，一阳旋复占先梅。
以李约交游晚岁重为韵作五绝句别韩二十七
晁说之（宋代）

几岁不出门，一朝事远游。
长安初岂远，孙客难淹留。
祝英台近（和辛稼轩“宝钗分”韵）
吴潜（宋代）

雾霏霏，云漠漠，新绿涨幽浦。梦里家山，春透一犁雨。伤心塞雁里来，问人归未，怎知道、蜗名留住。

镜中觑。近年短发难簪，丝丝不禁数。蕙帐尘侵，凄切共谁语。被他轻暖轻寒，将人憔悴，正闷里、梅花残去。
又叠前韵二首 其一
洪炎（宋代）

白日惟销一局棋，揽棋还诵李侯诗。旁观不作千年计，会有局成柯烂时。
永寿县君挽词二首
秦观（宋代）

明世辞隆养，哀荣道路传。
赙丧从上宰，歌挽出群仙。
素幔伤秋泛，青缸惨夜船。
玉峰归葬处，木拱雁连天。
十月二十一日夜
孔平仲（宋代）

紞紞有如打两鼓，星河漫漫参在户。百鸟已栖人不行，西南汹汹有异声。

有若鬼神移山岳，又如战败百万兵。出门望见乃火起，椽落瓦裂咫尺鸣。

问之相去一里间，红光烁烁侵天明。长烟涌波月魄死，其间有物如撒星。

是时久旱水泉竭，高屋一燎如毛翎。小儿但知聚看笑，不知扰扰人纵横。

皇皇奔走最可念，耿耿不寝心飞惊。

明朝出视火起处，焦木颓垣不知数。白头老姥啼向天，叹息之声满行路。
偈
释警玄（宋代）

撒手那边千圣外，祖堂少室长根芽。
鹭倚雪巢犹自可，更看白马入芦花。
小园即事五首
刘克庄（宋代）

灵椿难减菌难加，莫笑山翁两鬓华。
不与公荣同饮酒，只留禹锡独看花。
客来稍觉罍空耻，事去方知甕算差。
归老东陈无可恨，失侯不失故园瓜。
九日邀郭信可登龙鹤山
冯时行（宋代）

已脱青衫付酒家，请君含笑岸乌纱。
百年行见星星发，一醉须还岁岁花。
令甲许人休吏卒，峰峦邀客上烟霞。
龙山故事依然在，莫把风流让孟嘉。
西江月（灯花）
曹希蕴（宋代）

零落不因春雨，吹嘘何假东风。纱窗一点自然红。费尽工夫怎种。

有艳难寻腻粉，无香不惹游蜂。更阑人静画堂中。相伴玉人春梦。
过钓濑望方干故居
韩淲（宋代）

今年第一诗，白云咏玄英。应知避人尔，老去何心情。

烝哉文皇家，身世徒自惊。结庐钓台下，偶然留姓名。

苍苍云山高，雪后江水清。崇朝起春寒，遥林舞风声。

扁舟转晴午，馀思柔橹轻。閒僧奉香火，客来亦逢迎。

笑指严与方，可以观我生。彼此各有时，三吴是神明。
忆旧游 寄沈东岑吴中
姚燮（清代）

记绿蘋桨短，红藕帘疏，共倚春词。一曲伤离后，问灯云榻雨，梦瘦还肥。

只愁画梁如昔，巢燕已全非。暮宿酒痕青，罗襟待浣，又蘸新啼。

依稀。那回事，算值得人人，眉楚鬟凄。烟水东流尽，便等身金好，难铸相思。

试看女坟湖上，日夕鹧鸪飞。恁一路江南，杨花乱落人未归。
酬万吏目
黎贞（明代）

豫章有高士，来宦炎海隅。捧檄出左腋，承恩下玉除。

丹心存謇出，白发已萧疏。文章灿星斗，抱蕴愈谦虚。

参谋贵才略，不宝照乘珠。远慕祭征虏，雅歌自投壶。

会须报明主，更献无逸图。
留青阳游九华寄袁仓使
钱时（宋代）

元自与山无半面，昔人诗裹旧相知。
西风吹上千岩顶，竹杖芒鞋住几时。
临终口占
蔡振（宋代）

生也非赘，死兮何缺。与时俱行，别是一般风月。
柱笏轩
周操（宋代）

未偶凶渠那便击，已逢昭代不须还。
子猷老去身无用，拄颊朝来稳看山。
长陵
唐彦谦（唐代）

长安高阙此安刘，祔葬累累尽列侯。
丰上旧居无故里，沛中原庙对荒丘。
耳闻明主提三尺，眼见愚民盗一抔。
千古腐儒骑瘦马，灞陵斜日重回头。
荷叶杯·知己一人谁是
纳兰性德（清代）

知己一人谁是？已矣。赢得误他生。有情终古似无情，别语悔分生。
莫道芳时易度，朝暮。珍重好花天。为伊指点再来缘，疏雨洗遗钿。
登吴古城歌
刘长卿（唐代）

登古城兮思古人，感贤达兮同埃尘。望平原兮寄远目，叹姑苏兮聚麋鹿。

黄池高会事未终，沧海横流人荡覆。伍员杀身谁不冤，竟看墓树如所言。

越王尝胆安可敌，远取石田何所益。一朝空谢会稽人，万古犹伤甬东客。

黍离离兮城坡坨，牛羊践兮牧竖歌。野无人兮秋草绿，园为墟兮古木多。

白杨萧萧悲故柯，黄雀啾啾争晚禾。荒阡断兮谁重过，孤舟逝兮愁若何。

天寒日暮江枫落，叶去辞风水自波。
初移琪树
羊士谔（唐代）

爱此丘中物，烟霜尽日看。无穷碧云意，更助绿窗寒。
入邑
王谌（南北朝）

马踏新松影，衣沾秀麦寒。
藤花缀缨珞，竹笋透琅玕。
诗向闲中得，心因静处宽。
一声幽鸟啭，深在翠林端。
秋怀 其二
贺贻孙（清代）

霜气饱黄花，霞光醉白鸟。山高秋复高，秋逐烟与草。

物性相因秋，谁能割昏晓。我心同孤月，淡荡寄天表。

不夜魄常圆，无云风自扫。秋色本自如，何劳费幽讨。

世人贵耳目，漫羡素娥皎。蹑梯上广寒，不识门前道。

惆怅月中人，银丸弄空藻。
幽居记今昔事十首以诗书从宿好林园无俗情为
陆游（宋代）

上世本为农，辍耕业诗书。
我少学不成，固应返其初。
冥冥不自学，乡校参群居。
中岁偶拔擢，清班久趑趄。
典奏入南宫，妯书长石渠。
及其乞身归，旧业已丘墟。
衰疾或小间，力尚给荷锄。
寄声谢故人，毋为笑迂疏。
苦热和袁应祥用韦苏州乔木生夏凉流云吐华月
郭印（宋代）

黄昏蚊扑扑，白昼蝇营营。
天地一红炉，几人得聊生。
恭和皇帝宸翰四绝句 其一
胡仲弓（宋代）

凭高望杀旧山川，万里云迷不尽天。汴水流经淮泗去，更无人买北归船。
静学斋
陈用原（明代）

一室偏幽寂，帘垂景晏如。门无俗士辙，架有素王书。

草色光风际，芸香过雨馀。工夫侔造化，动极复吾初。
到平江遇雨次日见元鼎扬丈
陈藻（宋代）

此来便拟见扬雄，席帽那堪走雨中。
漫刺修成还自袖，高门许雨不能通。
姓名多谢曾相问，粮屨从今未解穷。
孟子休须嗔乐克，无车只等日轮东。
郊庙歌辞。享节愍太子庙乐章。迎神
佚名（唐代）

储后望崇，元良寄切。寝门是仰，驰道不绝。

仙袂云会，灵旗电晰。煌煌而来，礼物攸设。
呈宜之兄八首
赵蕃（宋代）

兄诗楚山竹，岁晚色愈绿。
譬彼朝阳桐，当令凤栖宿。
谢寿安县惠神林山牒
邵雍（宋代）

西南有山高崔嵬，乱峰围绕如蓬莱。
中间有地可容足，泉甘木蓬无尘埃。
诸君之意一何厚，协谋判给如风雷。
天津八月水波定，便可乘查观一回。
送慈恩寺霄韵法师谒太原李司空
贾岛（唐代）

何故谒司空，云山知几重。碛遥来雁尽，雪急去僧逢。

清磬先寒角，禅灯彻晓烽。旧房闲片石，倚著最高松。
酬钱塘宰王昭叔朝奉
释道潜（宋代）

令尹胸中万斛宽，簿书堆案岂相关。挥毫手过庖刀疾，访胜心同止水闲。

竹日映檐光破碎，雪云开岭翠连环。自嗟不及匡山远，坐对渊明祇愧颜。
早秋寄昔慧老且吊慈受老师之亡
王铚（宋代）

昔日禅河早预流，老寻支许剡中游。
一枝数粒同过夏，万壑千岩相映秋。
眼看珠深沧海底，心伤塔就乱峰头。
不须月落龙天泣，万古白云无去留。
杂咏二首
张治（明代）

大明宫阙九天开，中使传宣殿里来。
红玉雕盘宫锦覆，上公含笑赐金回。
烛影摇红 上晁共道
吴亿（宋代）

楼雪初消，丽谯吹罢单于晚。使君千炬起班春，歌吹香风暖。

十里珠帘尽卷。正人在、蓬壶阆苑。卖薪买酒，立马传觞，升平重见。

谁识鳌头，去年曾侍传柑宴。至今衣袖带天香，行处氤氲满。

已是春宵苦短。且莫遣、欢游意懒。细听归路，璧月光中，玉箫声远。
立秋 其二
黄任（清代）

几阵疏疏雨，残荷尚发香。秋衫天与健，午榻竹先凉。

露洗明河白，云衔落日黄。萧斋一蝉噪，光景似林塘。
题九华山
谭铢（唐代）

忆闻九华山，尚在童稚年。浮沉任名路，窥仰会无缘。

罢职池阳时，复遭迎送牵。因兹契诚愿，瞩望枕席前。

况值春正浓，气色无不全。或如碧玉静，或似青霭鲜。

或接白云堆，或映红霞天。呈姿既不一，变态何啻千。

巍峨本无动，崇峻性岂偏。外景自隐隐，潜虚固幽玄。

我来暗凝情，务道志更坚。色与山异性，性并山亦然。

境变山不动，性存形自迁。自迁不阻俗，自定不失贤。

浮华与朱紫，安可迷心田。
颂古三首
释宝印（宋代）

水因有月方知静，天为无云始觉高。
独坐孤峰休更问，此时难著一丝毫。
奉呈河中教授
徐积（宋代）

不息之谓诚，诚所以入德。无微而弗大，何往不可适。

惟其能言者，自求其所得。唯其自得之，久而能弗失。
纵笔
陆游（宋代）

天道何时定？人生固有涯。
壮年行出塞，晚岁病还家。
积愤凭谁豁，孤忠袛自嗟。
今朝茅屋底，隐约听霜笳。
谢人送炭
梵琦（元代）

晚来晓起满炉红，潦倒无能一病翁。因忆古人生意在，正当腊月有春风。
和赵尚书无辩诗
吴泳（宋代）

词人工为文，瀑瀑如飞泉。
辩士说利害，焰焰火始然。
浮华不经实，胡取三百廛。
吾生信拙尔，道胜还诸天。
寄宋周臣
李若水（宋代）

盍簪当日话殷勤，便著金兰较此心。
相去不堪千里远，别来何况一年深。
江山有路通幽梦，鱼雁无情断好音。
管鲍贫交君记否，少陵曾为发悲吟。
用韵赠傅学士兼述怀思古
洪皓（宋代）

欲话艰难虑损神，可怜无告一穷民。
诙谐好比卢思道，喜怒忘同杜子春。
去国登楼聊自遣，越乡怀璧不如贫。
范雎为魏归须贾，不是绨袍恋故人。
赠杜翘生本崇典试贵州 其二
曾广钧（清代）

瓯骆旧游留玉尺，刍尼吉语协金钱。新来瘴岭千层翠，回首江山九姓船。

枫叶夜舷同瑟瑟，藕花朱盖共田田。遥知羁旅兼怀古，立马苴兰起暮烟。
集古 古道人
李俊民（金朝）

鹤骨飘飘紫府仙，香风引到大罗天。

无人寂寂春山路，洞在清溪何处边。
春景 其一 小水细通池
刘辰翁（宋代）

过雨山泉润，悠悠小水同。未嫌来脉细，更与曲池通。

花径频违湿，苔沟暗入丛。却看萍破碧，未觉叶流红。

涧壑千枝曲，乾坤一镜中。所嗟瓜地远，不得灌连筒。
恋绣衾
陆游（宋代）

无方能驻脸上红。笑浮生、扰扰梦中。平地是、冲霄路，又何劳、千梦用功。

飘然再过莲峰下，乱云深、吹下暮钟。访旧隐、依然在，但鹤巢、时有堕松。
宿寂光院
王十朋（宋代）

青山环绕如盘谷，中有清幽佛子家。人昔共来今不见，数行老泪湿烟霞。
刘道士赠小葫芦
陆游（宋代）

个中一物著不得，建立森然却有余。
尽底语君君岂信，试来跳入看何如？
喜王阮亭宫詹至粤即送其行 其七
屈大均（明代）

岂意京华别，重期雁翅城。山公劳小辇，姝子愧干旌。

出处埙篪合，文章羽翼成。他时思辟谷，莫忘紫芝荣。
梁秘阁挽诗 其一
林希逸（宋代）

江幕归来喜脱簪，当门小筑似山庵。名于世见林间一，爵以仁尊天下三。

早失偏慈心已懒，晚虽漫仕性难堪。非无忧爱閒成僻，雷雨曾传旧奏函。
老蚌
苏泂（宋代）

老蚌吸秋月，饥鹰号朔风。
人生根蒂少，物理短长同。
难学累累印，休书咄咄空。
馀年见儿态，若个白头翁。
读裴绿野传
耶律铸（宋代）

未必求全便自全，事须元自贵天然。堂堂圣相裴中立，晚节浮沈亦可怜。
杂述
林泳（宋代）

俗交毋惜三分话，道眼须看上一层。
太傅莫疑高屐客，都官休厌紫衣僧。
次毛泽民曾公卷韵
吴则礼（宋代）

毛侯曾子有新句，鸣籁素秋相与清。
吾若邶鄘甘退舍，君如秦楚正连衡。
一尊鸿雁到时酒，万里江湖别后情。
鱼目骊珠固非敌，搴旗况已慴先声。
柳梢青 酒旗
林朝崧（清代）

指点糟邱，一杆风影，青扬街头。袅娜千般，客心先醉，不待登楼。

无端摇曳春愁，怕回首高阳旧游。燕外花梢，和烟和雨，卷了才休。
后西湖十咏 其六 九里松
胡应麟（明代）

鹫岭西来梵刹重，长松落落倚芙蓉。千林夜涌涛声出，九陌晴飞露气浓。

翠盖中天巢鹳鹤，苍髯匝地舞虬龙。餐霞亦是华阳客，遮莫秦娥树底逢。
白洋淀水围 其二
弘历（清代）

皇祖修春猎，端因重武功。继绳予悃切，踊跃众心同。

箭发鸥浮水，鎗鸣雁落空。停挠颁获罢，满意畅东风。
蒙顶茶
文彦博（宋代）

旧谱最称蒙顶味，露牙云液胜醍醐。
公家药笼虽多品，略采甘滋助道腴。
负暄
曾几（宋代）

炙背茅檐日，虽贫办不难。
赵衰真可爱，范叔一何寒。
虱暖无遗索，书明得细看。
羲和有底急，薄暮更衣单。
菩萨蛮 其四
张元干（宋代）

雨馀翠袖琼肤润。一枝想像伤春困。老眼见花时。惜花心未衰。

春成谁与醉。应把流苏缀。泪沁枕囊香。恼侬归梦长。
再和 其一
冯山（宋代）

莫厌诗筒来往频，閒中无物可怡神。追回风雅篇篇好，鍊尽襟怀日日新。

自笑支离多病客，更随憔悴苦吟人。阳州不识英雄器，重问颜高借六钧。
隘丁行
梁成楠（清代）

日色无光光亦薄，瘴烟入鼻微闻恶。行人畏近隘头行，守隘隘丁昼击柝。

柝上响停，行人胆惊。伏莽之戎，草木皆兵。柝声不绝，寻声出穴。

为彼发踪，磨牙吮血。行人不敢经，饥吻馋涎腥。乘机伺利便，跳踉杀隘丁。

挟刃犹敢侮，民间厉禁挟弓弩。利器凶兵遗彼虏，飞而食肉山中虎。
三年衔恤绝不吟诗既奉详祭独绪摧裂偶得古诗
程公许（宋代）

秋风殷岩壑，万木皆商讴。
棘人有余哀，揽衣良夜遒。
三年辍清吟，寸肠堆百忧。
泪眦日以眵，霜根一何稠。
棣华幸有依，竹林可俱游。
心事期岁晚，庶无坠前修。
兴国浴室院独坐时儿子湛就试未出
秦观（宋代）

满城车马没深泥，院里安闲总不知。
儿辈未来钩箔坐，长春花上雨如丝。
病起读经会
郑孝胥（清代）

风雨敲窗病骨苏，执经吾道岂愁孤。啸歌不废声金石，物论难窥叟智愚。

危行终哀世澌灭，胜天聊缓死须臾。孱躯便是兴亡史，可信诗人有董狐。
送年侄梁子判荆州五首末忆祝令门生 其三
林熙春（明代）

五色文章侈凤毛，仲宣楼上映波涛。登临一啸天风远，剩有阳春调自高。
为向子諲写卦影并题
狄偁（宋代）

水畔幡竿险，分符得异恩。
潮回波似镜，聊以寄君身。
失题 其一
华镇（宋代）

暑往寒来春复秋，东西南北一萍浮。吴钩越剑虽常淬，梁苑秦关祇浪游。

场屋同盟多列鼎，乡闾小子亦封侯。十年窗下劳萤雪，今日明时漫白头。
赋得江边柳
鱼玄机（唐代）

翠色连荒岸，烟姿入远楼。
影铺秋水面，花落钓人头。
根老藏鱼窟，枝低系客舟。
萧萧风雨夜，惊梦复添愁。
寄献山中顾公员外
李昭象（唐代）

抽却朝簪著钓蓑，近来声迹转巍峨。祥麟避网虽山野，

丹凤衔书即薜萝。乍隐文章情更逸，久闲经济术翻多。

深惭未副吹嘘力，竟困风埃争奈何。
韩耕道交八绝句韵见寄因和答之
曹彦约（宋代）

孤负灵蓍续短蓬，宠光枯枿附春藂。
他年买至岑参句，得主诗编吒杜公。
倦寻芳 次韵黄韵甫大令春日过竹素园
张景祁（清代）

埽花甃古，扶柳亭欹，销减吟兴。杏煖饧香，都付玉箫吹冷。

尘幕已迷归燕梦，绿波不照惊鸿影。怕凭栏，又蹉跎过了，艳阳芳景。

念十载、吴霜点鬓，侧帽闻歌，前时重省。醉倚金鞭，零落翠钿谁剩。

门外莺声如报客，乱红堆满来时径。莫句留，渐沙堤、月明人静。
酬崔十三侍御登玉垒山思故园见寄
岑参（唐代）

玉垒天晴望，诸峰尽觉低。故园江树北，斜日岭云西。

旷野看人小，长空共鸟齐。高山徒仰止，不得日攀跻。
叠韵送叶星期岁暮还山
吴之振（清代）

空山鸾啸激清音，壑断云连咫尺寻。老去贫交难聚首，眼前生客怕输心。

长镵斸处霜苗短，柔橹声中落叶深。万顷菰芦堆碧海，星星渔火入香林。
春昼曲
于谦（明代）

东风吹花花不定，红雨纷纷落芳径。唤人啼鸟隔纱窗，巧语关情谁忍听。

柔肠百结苦萦回，却似丁香花未开。花开花谢年年事，可惜流光如箭催。

门外红尘飞紫陌，陌上垂杨弄春色。垂杨只解送行人，不管行人归未得。
酬前大理寺评事张芬
李端（唐代）

君家旧林壑，寄在乱峰西。近日春云满，相思路亦迷。

闻钟投野寺，待月过前溪。怅望成幽梦，依依识故蹊。
傅推官劝农七绝句拟和其五·山家
郑刚中（宋代）

蓬蒿深处有人家，户外蛛丝纲露华。
数树芭焦乾未得，长官亲自见生涯。
秋怀二首之二
贺铸（宋代）

萧萧庭木落，格格鸡声恶。
荒檐日影斜，饥猫捕黄雀。
窗间养痾客，起念丘园乐。
欲赋归去来，西风老藜藿。
郡城送诸兄弟北归昔年此日别汪容甫处
刘台斗（清代）

一片离人月，年年此渡头。秋风吹过客，落叶送行舟。

别梦怜今夕，岐途感旧游。寒江呜咽水，不向故乡流。
李寅之招饮同登九江城 其六
方回（元代）

兄事一纪长，矩度窃愿学。智圆饱涉难，仁静耐处约。

厌事晚微聩，休官老深乐。远追邴尚踪，高谢耿邓略。

还观鼎渥爻，何止万夫怍。
小妇吟
卢仝（唐代）

小妇欲入门，隈门匀红妆。大妇出门迎，正顿罗衣裳。

门边两相见，笑乐不可当。夫子于傍聊断肠，

小妇哆et上高堂。开玉匣，取琴张。陈金罍，酌满觞。

愿言两相乐，永与同心事我郎。夫子于傍剩欲狂。

珠帘风度百花香，翠帐云屏白玉床。啼鸟休啼花莫笑，

女英新喜得娥皇。
白沟
范成大（宋代）

高陵深谷变迁中，佛劫仙尘事事空。
一水涓流独如带，天应留作汉提封。
胡寅赴明州慈溪尉
宋祁（宋代）

久困天官调，东南亦第如。
客篙新溜急，春树杂花馀。
越{榷木换月}丰池鸭，吴袍竞库綀。
还音与归梦，併附浙江鱼。
天台蛇洞
赵抃（宋代）

道猷宴坐卓一锡，萧然屏去群魔迹。大蛇开口合不得，始知三昧通神力。
句
周愿（唐代）

八十年前棠树阴，竟陵太守公先人。
空山
释文珦（宋代）

空山一草庐。住来忘岁月。
孤身同梦幻，两鬓任霜雪。
纷纷蛮触争，颇若大琐屑。
予虽知其然，不欲有分别。
衡山道中寄平远赵宣慰
汪元量（宋代）

回雁峰前问讯，楚江几度兰香。
望美人兮何许，水云隔断潇湘。
寄文浩百法（间欲拥毳参禅）
齐己（唐代）

当时六祖在黄梅，五百人中眼独开。入室偈闻传绝唱，

升堂客谩恃多才。铁牛无用成真角，石女能生是圣胎。

闻说欲抛经论去，莫教惆怅却空回。
秋怀五首简陈巽叔徐伯老
王炎（宋代）

我来今几时，寒暑已一变。
回首望江东，天末雁行远。
弧矢四方志，别离讵能免。
有怀先君子，生理只铅椠。
相忆可相忘，问学当自勉。
天仙子
佚名（宋代）

残月朦胧人瘦损。
谢叠山先生己丑九月被执北行闽士以诗送之
王奕（元代）

皇天久矣眼垂青，盼盼先生此一行。
遗表不随诸葛死，离骚长伴屈原清。
两生无补秦兴废，一出诚关鲁重轻。
白骨青山如得所，何消儿女哭清明。
范山人画山水歌
顾况（唐代）

山峥嵘，水泓澄。漫漫汗汗一笔耕，一草一木栖神明。

忽如空中有物，物中有声。复如远道望乡客，

梦绕山川身不行。
东山八景并序 其六 聚圣塔
刘玘（明代）

山脊峨然一柱撑，风吹铃铎远闻声。层檐有级堪跻蹑，诸圣无由识姓名。

千里江山来远近，四时日月漏光明。风光不减慈恩寺，列俊题名荷宠荣。
阐福寺大佛诗用去岁真定隆兴寺礼大佛诗韵
弘历（清代）

我闻如来超过一切圆觉与声闻，天上天下称独尊。

弟子万二闻人俱，孰登其堂孰入门。三身四智定何有，如水印月空写云。

四十九年未曾说一字，文殊大士何乃请再转法轮。

乃今巍巍堂堂现实相横遍沙界，其高杰竖穷苍旻。

围绕提婆那伽与其眷属，各肃肃蹴踏闪多伽耶及诸异类兟纭纭。

倏忽才凿七窍混沌死异哉，闻手闻眼谁与为疏分。

忆我去年巡冀野，时则十月星乃辰。隆兴古寺问象教，佛香高阁瞻金神。

屏息不能一词赞，倚栏聊息尘中身。归来落成值此寺，是一是二徒云云。

久欲成诗颂相好，其如万虑常萦尘。穿池曾未聚卫士，督工奚用命将军。

翼然五亭临水裔，胜国遗迹今犹存。薄伽演梵五乘具，慈宁祝釐一念真。

其旁萧洒筑书室，研席清事还堪论。徘徊得句赓旧韵，所欣俯仰迹成陈。

黏壁聊复记时日，岁惟丁卯月小春。
任丘道中寓目
王瑛（明代）

万山秋色送行鞯，高树云生欲暮天。可是河头渔艇出，鹭鸶惊起水西田。
李度支挽词
楼钥（宋代）

孰匪同升素，君於我最亲。
词章传自旧，翰墨恍犹新。
别去情愈笃，归来迹遽陈。
无从效经纪，悲结泪沾巾。
题张资政汝川图九首 其四 多宝院
汪藻（宋代）

每寻疏磬访支郎，松竹交阴杖屦傍。丝履氎巾聊取用，风流不减赞公房。
吕公亭
袁说友（宋代）

仙翁何地不翱翔，底事三游只岳阳。
不是朗吟飞过疾，洞庭张乐要迎将。
西林寺
刘克庄（宋代）

将谓如庐阜，因迂数里行。
问俱无古迹，来等慕虚名。
借榻眠难熟，逢碑眼暂明。
残僧逃似鼠，难结社中盟。
度九曲岭
萧澥（宋代）

崎岖石迳起江滨，寸步登天苦瘦身。
行到三叉开路口，更从隔岭问樵人。
涡河龙潭
欧阳修（宋代）

碧潭风定影涵虚，神物中藏岸一枯。
一夜四郊春雨足，却来闲卧养明珠。
喜雨口号九首呈潘侯
刘克庄（宋代）

先做田间三日霖，冰轮出海扫秋阴。
人言侯是调元手，慰了农心慰士心。
宿甑山
韩翃（唐代）

山中今夜何人，阙下当年近臣。

青琐应须早去，白云何用相亲。
满江红（戊午二月二十四日会碧＿·，三用韵）
吴潜（宋代）

楼观峥嵘，浑疑是、天风吹坠。金屋窈，几时曾贮，粗桃凡李。镜断钗分人去后，画阑文砌苍苔缀。想当年、日日醉芳丛，侯鲭美。

春水涨，鳞鳞细。春草暗，茸茸腻。算流连光景，古犹今尔。椿菌鸠鹏休较计，倚空一笑东风里。喜知时、好雨夜来稠，秧青未。
呈同行诸丈
洪咨夔（宋代）

秋风俱白发，万里锦城官。
箭贯双雕易，琴随一鹤难。
国宽同是福，民病独何安。
前见乖崖老，烦君举似看。
戍妇词一首
许棐（宋代）

半落釭花午夜闲，戍衣裁就寄君难。雁来不带平安字，却带边风入帐寒。
本来上人
释祖钦（宋代）

本人曾来亦不去，百二十日如是住。
昨夜西风忽转头，花开阑畔木犀树。
收拾行囊话起单，集云东湖来去间。
双桂枝头冷消息，却与荷花香一般。
送萧德洪赴试建安
李弥逊（宋代）

鸿鹄不作三年飞，乘秋逸兴高九嶷。
去寻岩桂香中路，趁得御柳风前期。
青钱立登天上选，黄绢共赏人间辞。
汉庭第一公家事，平步凌云要及时。
九日四日坐雨
富斌（清代）

坐久萧然万虑清，幽禽两两傍檐鸣。雨声欲酿寒花老，风力能欺落叶轻。

北望尧封云郁郁，南寻禹穴水盈盈。流光又近重阳节，何处题糕会友生。
莲华峰法云即事五首 其四
刘弇（宋代）

奈我此身无定居，正如飞絮扑江榆。两毛更甚卢蒲短，好在朱陵见忆无。
题章广文黼西溪梅竹山庄图二章 其一
姚燮（清代）

柴屯柳栅出烟中，九汊青溪一棹通。上界云巢依佛国，祧坛樊榭仰诗宗。

篁阴密雨延秋绿，花隙初霞饵晓红。起侧萝巾寻渔子，琅琅水调答天风。
题杜甫集
罗隐（唐代）

楚水悠悠浸楚亭，楚南天地两无情。

忍交孙武重泉下，不见时人说用兵。
摸鱼儿十首 其一
李慈铭（清代）

但匆匆、蒲团一觉，仙源非复前度。乱红飞尽清溪暗，谁与斜阳为主。

春又暮，问树上流莺，经几闲风雨。画船自渡。只那日门前，依依流水，呜咽学人语。

还记得，倩影盈盈载路。蝶裙钿朵无数。断肠只有花能解，费尽酒边诗句。

嗟我误，悔不向、花间荷锸同春住。明朝甚处。待载得香魂，苏家坟畔，吹笛踏青去。
挽齐安郡夫人
李正民（宋代）

懿范闺房秀，齐姜素望优。广川名益盛，内壸德弥修。

寿量方难老，生涯遽若浮。延平双剑逝，遗恨在营丘。
晚夏逢友人
杨凝（唐代）

一别同袍友，相思已十年。长安多在客，久病忽闻蝉。

骤雨才沾地，阴云不遍天。微凉堪话旧，移榻晚风前。
和提刑赵学士探梅三绝 其一
范仲淹（宋代）

萧条臈后复春前，雪压霜欺未放妍。昨日倚栏枝上看，似留芳意入新年。
古寺
花杰（清代）

驿程经古寺，小憩趁斜曛。鸟去下黄叶，客来多白云。

梵声催月上，樵影隔溪分。烧芋燃僧火，尘劳愧此君。
次余仲庸松风阁韵十九首 其八
裘万顷（宋代）

杨柳阴中啼杜鹃，梧桐枝上噪玄蝉。
篇章满眼无人会，赢得诗翁取意编。
上书乞祠辄述鄙怀
陆游（宋代）

干禄本代耕，穷达敢自必？早遇高皇帝，九品对宣室。
妄怀犬马心，嫠纬不暇恤。
上恩等天地，腰领免斧鑕。
旋属绍兴末，阳谷瞻出日，贱臣复何幸，便殿首造膝。
煌煌帝尧典，推择首秉笔。
愚患虽恳款，野性实坦率。
飘然去周行，湖海抱沉疾。
远游客穷塞，亭障秋萧瑟。
圣君终记省，万里忽乘馹。
同朝久凋谢，存者不十一。
造廷故抱暗，下殿衰涕溢。
蹉跎又十载，忧患岂易述。
流年不贷人，白发日夜密，冠虽未即挂，驭已不容叱。
尚觊公朝恩，养老沾散秩；闭门教子孙，志愿真永毕。
春日登大悲阁二首
钱惟治（宋代）

碧天临迥阁，晴雪点山屏。
夕烟侵冷箔，明月斂闲亭。
过金沙洋望小海
杨万里（宋代）

海雾初开明海日，近树远山青历历。
忽然咫尺黑如漆，白画如何成瞑色。
不知一风何许来，雾开还合合还开。
晦明百变一弹指，特地遣人惊复喜。
海神无处逞神通，放出一斑夸客子。
须臾满眼贾胡船，万顷一碧波黏天。
恰似钱塘江上望，只无雨点海门山。
我行但作游山看，减却客愁九分半。
次韵刘景文送钱蒙仲三首
苏轼（宋代）

谁识天闲老骥，不争日暮长途。
送尽青云九子，归去扁舟五湖。
寄语竹林社友，同书桂籍天伦。
王郎独为鬼录，世间无此玉人。
五字古原春草，千金汉殿长门。
经纬尚余三策，典刑留与诸孙。
寄王滑州
孔平仲（宋代）

至意须同陈与雷，田家老瓦愧云罍。缶非可击参韶乐，木肯垂阴庇野苔。

台辅雍容君有量，里闾寒贱我如灰。火龛对坐年华宴，安得西飞到滑台。
送庄知录归觐
刘克庄（宋代）

彼美佳公子，甘为郡督邮。
鲤庭素钟爱，乌幕不能留。
剡上止一鹗，挽回无万牛。
李官难久旷，来莫待新秋。
寓兴十首 其六
张至龙（宋代）

庭前无繁植，疏竹附梅坡。虽然无巨荫，明月飞来多。
酬同年白亚卿宗玉
韩雍（明代）

三边多事客忧深，天上东风送好音。念我有情如对语，喜君无恙欲狂吟。

万金肯易平安字，四海谁同故旧心。南望燕山隔千里，未知何日会朝簪。
送杨制机赴召
项安世（宋代）

一年两别故难堪，一世斯人况不凡。
发共素心明耿耿，骨如修节瘦蔪蔪。
日开黄道天三接，夜榜清湘月半帆。
各自青灯同晓梦，芒鞋踏遍武夷岩。
金明池·琼苑金池
冯延巳（五代）

琼苑金池，青门紫陌，似雪杨花满路。云日淡、天低昼永，过三点两点细雨。好花枝、半出墙头，似怅望、芳草王孙何处。更水绕人家，桥当门巷，燕燕莺莺飞舞。
怎得东君长为主，把绿鬓朱颜，一时留住？佳人唱、《金衣》莫惜，才子倒、玉山休诉。况春来、倍觉伤心，念故国情多，新年愁苦。纵宝马嘶风，红尘拂面，也则寻芳归去。
和友人秋日韵二首
袁说友（宋代）

楼外西山日脚低，萸觞新唱缕金衣。
十年为客秋风里，空负黄花几赋归。
次韵十绝·安心
楼钥（宋代）

但使心如水在槃，坐令四体自然胖。
有人来问安心法，将汝心来与汝安。
病中有怀
李彭（宋代）

江城春事还，温风搅清昼。花药粲以繁，好鸟俱应候。

客中维摩病，何心折杨柳。黄鹂劝窥园，于我意颇厚。

缅怀赵明府，倾盖真若旧。翩翩佳公子，弈弈名世胄。

笔可扛龙文，识足辨齑臼。何当与若人，长啸向宇宙。
偈颂一百三十三首 其四十七
释居简（宋代）

衲僧家，不潇洒。嫌人赞，爱人骂。无诤三昧，知音者寡。

三昧即且置，如何是无诤。客来须接，贼来须打。浪宕楼头无藉在，零丁利帝可怜生。

恶叉聚是此中人，佛子住非他处成。
酬张大诚然天津见寄即用原韵
周嘉猷（清代）

我似栖林鸟，君如破浪船。此间春又老，何地月重圆。

客梦依乡井，离愁入旧年。清樽话畴昔，期在五云边。
宣檄随府初程得风
陈杰（宋代）

泝楚三千里，离淮第一程。
海潮随意送，江月打头迎。
西事端无恙，东风故有情。
篙师浑未解，挂席亦欢声。
点绛唇·春入西园
王庭珪（宋代）

春入西园，数重花外红楼起。倚阑金翠。人在非烟里。风月佳时，蓬岛开平地。笙歌沸。画桥灯市。一夜惊桃李。
途中寄刘沆（一作寄朱特）
方干（唐代）

登车误相远，谈笑亦何因。路入潇湘树，书随巴蜀人。

敛衣寒犯雪，倾箧病看春。莫负髫年志，清朝作献臣。
幽篁古木
梁兰（明代）

秋色何娟娟，夜来微雨过。凉飙飒而至，槭槭鸣崇柯。

美人不可见，日暮将如何。
和烹箨龙诗韵
吕诚（元代）

雷公传令风火急，鞭起雨工头戢戢。泥蟠骨蜕未能飞，野人争奋长劖入。

狞须逆鳞不复畏，斯须唯闻釜中泣。金杯苦酒五色光，玉版云腴乳花湿。

长房见之发长叹，曲生一笑恣鲸吸。灵物变化不可常，骈玉森森作人立。
过八尺遇雨三首 其二
杨万里（宋代）

去年今日凤山头，儿女团栾争劝酬。不及松江烟雨里，独搔华发一扁舟。
鹿鸣三章
郭之奇（明代）

呦呦鹿鸣，天中有声。诸宾百执，以及群英。君子之吉，其光孔明。

人之好我，示我邦桢。成人小子，誉髦斯平。邦桢既获，我将我迎。

载玄载黄，篚筐是盛。威仪百出，雅什三赓。礼乐相食，诗章有名。

伐鼓坎坎，酒满歌行。鼓瑟吹笙，至于卒成。

鹿鸣呦呦，天中有游。芃芃棫朴，有乔有樛。未见君子，载沉载浮。

苍苍在水，及彼葭秋。凄凄露白，浥彼河洲。刍荛遗之，君子求之。

薄言伐之，薄言揫之。渒彼方舟，洄之游之。载于王国，薪之槱之。

惟薪惟槱，君子之求。君子有酒，嘉宾是酬。

呦呦鸣鹿，天中有族。多士跄跄，诸宾穆穆。凡我君子，并受王福。

载命而来，求人以复。厥初求人，时维造育。百年维树，三载维畜。

山川授灵，鬼神告牍。自外及中，罔不夜夙。有德成人，匪余敢独。

人之好我，旨酒甘蓄。多士诸宾，暨其有禄。
句
许庚（宋代）

思苦无一字，意来成数篇。
建炎丞相成国吕忠穆公退老堂诗二首 其一
薛弼（宋代）

济南从古多名士，崛起皋夔蓟北空。君喜有堂堪逸老，上嫌无北可酬功。

苍生日愿起安石，绿野今难留晋公。盛烈屡勤铭鼎鼐，龙韬犹冀感云风。
灵岩寺
赵嘏（唐代）

馆娃宫伴千年寺，水阔云多客到稀。

闻说春来更惆怅，百花深处一僧归。
咏柳
文同（宋代）

绿蛾缘条立春后，金蛹抱花寒食前。
行人折罢自欲去，更罥长梢留客鞭。
过南雄调木倅
陈元晋（宋代）

句法清严旧有声，亲传诗学自趋庭。
添丁只解供耘耔，不似卢仝独抱经。
送莫翥入郭知还溪居 其一
张羽（明代）

举世皆如醉，何人独爱才。余虽识君者，相对亦徒哉。

落日收书卷，凉风送酒杯。纷纷俗中恶，空谷迟重来。
妙明归山携一太湖石，因赋三绝 其二
牛焘（清代）

灵槎一泛织机空，寂寞成都卜肆中。谪降不知缘底事，一年一度怨秋风。
宿琴心阁有怀张孝仲大中丞
何吾驺（明代）

滴滴迢迢终古连，淙淙唤醒隔溪烟。水行树杪树笼水，天在山中山自天。

高阁丹霄人乍远，长空皓月晤何年。我来君去三生梦，桃李成溪总不言。
季冬立春后有雪呈诸公
白子仪（宋代）

南亩先曾集素霙，缤纷又拂岁峥嵘。得无留滞青春色，况复蔽亏红日明。

司历不能分昼刻，勾芒何处待时行。岂如直近农耕候，万耳听来甘雨声。
北园载酒和邑宰蔡确韵
徐迪（宋代）

檐影荫游鱼，江声颤崖竹。云帆天外去，龙刹空中矗。

霞明晚渡红，草暖晴沙绿。澄波见归鸟，纷霭迷飞鹜。

有时雪浪吹，玉马争追逐。青霄皓月满，琉璃莹极目。

谢傅昔出宰，天葩动惊俗。一读梁间诗，清风感佳木。
送张仪部佥蜀宪
王世贞（明代）

未泊东吴棹，先占益部星。文章留白下，斧钺动青冥。

好践刀州梦，还期剑阁铭。聊将竹枝曲，一与使君听。
江畔独步寻花七绝句
杜甫（唐代）

江上被花恼不彻，无处告诉只颠狂。
走觅南邻爱酒伴，经旬出颠独空床。

稠花乱蕊畏江滨，行步欹危实怕春。(畏 一作：裹）
诗酒尚堪驱使在，未须料理白头人。

江深竹静两三家，多事红花映白花。
报答春光知有处，应须美酒送生涯。

东望少城花满烟，百花高楼更可怜。
谁能载酒开金盏，唤取佳人舞绣筵。

黄师塔前江水东，春光懒困倚微风。
桃花一簇开无主，可爱深红爱浅红？

黄四娘家花满蹊，千朵万朵压枝低。
留连戏蝶时时舞，自在娇莺恰恰啼。

不是爱花即欲死，只恐花尽老相催。
繁枝容易纷纷落，嫩蕊商量细细开。
寄后村刘潜夫
戴复古（宋代）

拥节持麾泽在民，仰盾台阁笑无人。
刘蕡一策传千古，何假君王赐出身。
示儿
韩淲（宋代）

士固贵诵说，人亦要力行。气质到深厚，心术尤分明。

贵贱易迁变，是非多战争。直宜刚且正，无复弱而平。
次韵答九弟首夏郊园即事 其一
李彭（宋代）

疏泉方作薜萝深，月落参横要共斟。径醉逃禅真粲可，冥搜得隽近韩岑。
端午词·御阁
晏殊（宋代）

献寿竞为长命缕，迎祥还佩赤灵符。
端门漏永晨曦上，飒飒薰风绕帝梧。
冬至夜
白居易（唐代）

老去襟怀常濩落，病来须鬓转苍浪。心灰不及炉中火，

鬓雪多于砌下霜。三峡南宾城最远，一年冬至夜偏长。

今宵始觉房栊冷，坐索寒衣托孟光。
刘忠显挽词
张嵲（宋代）

抗节群公愧，摅忠异国尊。
威棱千古在，奸佞百年存。
盛德源流远，公朝礼物敦。
丰碑昭令德，荣耀及来昆。
追和罗一峰先生五峰诗元韵
章甫（宋代）

石屋容人五百优，搜奇应此恣遨游。堆云合碧天光染，浴日流红海气浮。

灵草何人问消息，空山无历纪春秋。清高谁并吟诗客，啸破烟岚立上头。
涿郡览古 其一
弘历（清代）

龙安高峙古洹流，表里山河拱帝州。连岁频过缘有事，告功漫拟胜蚩尤。
曲江归舟
邓林（宋代）

只道篷低碍觅诗，眼前物色自多奇。
千山赭去如秦样，一水清来似晋时。
渔父岂无缘苇辈，樵人恐有负苓师。
僮奴忽报梅花动，春在江头最北枝。
芦花
弘历（清代）

采采亚汀洲，为花岂自由。群摇今夕雨，不异去年秋。

藏鹭恋青叶，凌波颤白头。吟看惊隙影，荣落肯淹留。
喜跂蹈登科注官
刘挚（宋代）

祖门俦子又诒孙，善庆儒科燕后人。雁塔继题三世字，桂林仍后两枝春。

稽山照邑天如画，霅水浮州地绝尘。我亦浩然归思起，明年双棹趁吴莼。
刘少监挽诗
魏了翁（宋代）

端重嗤浮俗，深沈烛事几。
上天陪将相，宥地赞枢机。
辰告言犹在，朝回事已非。
空贻郎罢叹，不见子行归。
打姑恶二首 其一
董纪（明代）

有树莫容姑恶栖，尔何怨姑犹怒啼。人家有儿亦有妇，不愿使闻如尔妻。
吊从兄岛
无可（唐代）

尽日叹沉沦，孤高碣石人。诗名从盖代，谪宦竟终身。

蜀集重编否，巴仪薄葬新。青门临旧卷，欲见永无因。
谒李忠简公祠 其二
陈大猷（宋代）

垂绅端笏伟人哉，瞻拜人依钓艇来。千仞羽仪翔百粤，万年英艇烛三台。

酣听榜枻歌渔父，醒续离骚劣楚才。阅世瞰流心百折，沧桑何处不堪哀。
题临川道中玉虚观
张镃（宋代）

拔宅清都去不还，尚留仙事警其顽。灵茅岁久香犹发，丹井功成水自閒。

日转空庭松影瘦，雨馀幽径藓痕斑。云軿鹤驾何曾远，满耳天风吹佩环。
次韵子瞻游孤山访惠勤惠思
苏辙（宋代）

鸟依山，鱼依湖，但有所有无所无。
轻舟沿溯穷远近，肩舆上下无传呼。
翩然独往不携孥，兼擅鱼鸟两所娱。
困依岩石坐巉绝，行牵翠蔓随缠纡。
道逢勤思访其庐，诵诗清切秋蝉孤。
隐居羞踏陌上土，何人起爱轮下蒲。
水南巷中罗百夫，鸡鸣朝谒至日晡。
人生变化安可料，怜汝久遁终无图。
凫鹥不足鹤有余，一俯一仰戚与蘧。
嗟我久欲従逃逋，方圆不敢左右摹。
入寓双泉寺
董嗣杲（宋代）

大江沙岸虚，几寸水痕落。
萧萧双泉寺，佛像剥丹雘。
纸轮转晴鼓，灰塔断风铎。
残僧极荒怠，深得酒中乐。
西风客子来，栖暂得矮阁。
开窗望村疃，四下尘漠漠。
人烟极零星，鸡犬更萧索。
自罹开庆扰，景况恍如昨。
周章见世态，雕瘵叹民瘼。
梵呗忽传声，饱饭且藜藿。
和韩子云见寄二首
吴芾（宋代）

投绂归来意适然，从今免咏式微篇。
但令晚岁胸中适，安用虚名身后传。
顾我只宜乘载月，如君端合上凌烟。
功成或欲寻真去，莫惜驭风来揖仙。
次韵王正甫马陵感事
晁补之（宋代）

风雨关河浩荡愁，骚人憭栗对清秋。
追君旧事何堪听，投我新诗不易酬。
纸上安知百年后，酒中聊可一生浮。
言归款段谁能约，正有疏顽马少游。
清平乐 春尽日寄罗云
王倩（清代）

莺啼燕语。婉转催春去。莫问近来愁几许。阵阵落红如雨。

无聊暂理箜篌。相思欲诉还休。多谢黄昏残月，劝人小倚楼头。
扬州早雁
李益（唐代）

江上三千雁，年年过故宫。
可怜江上月，偏照断根蓬。
寿文昌林君卫 其一
何绛（明代）

海漆花开春复春，茫茫岛上住閒身。谁言往事多虚诞，千载鸡窠尚有人。
裘父见和复次韵
曾协（宋代）

郢质由来迥不同，曾当巧匠运斤风。
肯过异县寻痴叔，聊遣高斤慰病翁。
肮脏吾甘才苕霅，飞腾君合上昆蓬。
祗今已恨成名晚，好把文章问化工。
闺怨一百二十首 其二十
孙蕡（明代）

故国园林玉树新，路旁休恋野花春。寻常世上痴儿女，只重黄金不重人。
采莲曲
陈迪纯（明代）

莎草迷裙绿，荷花上颊红。荡舟人不见，回首背西风。
以露雾风烟月晴雨江山雪为题咏梅十首 其五
周巽（元代）

东阁赋停云，寒梢上新月。惜别花又开，关山路难越。
木兰花（与诸人泛溪作）
葛胜仲（宋代）

木阑干外池光阔。午夜乔林迷岸樾。掠船凉吹起青萍，萦水歌声欺白雪。

檀郎响趁红牙节。胡语嘈嘈仍切切。人生何乐似同襟，莫待骊驹声惨咽。
题仲迟花里寻诗图 其二
丘逢甲（清代）

寻芳人共坐琼筵，更在春风得句先。满树碧桃飞点笔，当阶红药对摊笺。

敦盘盟会留香国，裙屐风流过绮年。南望龙山增艳羡，万花供养辟诗天。
知府黄龙图
刘弇（宋代）

由来昭武胜天台，淑气俄钟命世材。天上月华方摄兔，人间春世已先梅。

长庚梦白真无敌，嵩岳生申世有开。直恐龙陂清澈底，照人都入骨毛来。
题老学道院
马廷鸾（宋代）

白日临晨老可娱，平生有味太玄{左爻右守}。
莫将华皓嗤童习，更采玄文扁此庐。
梦窟
许及之（宋代）

枕上蘧蘧梦，胸中拍拍春。从它身化蝶，谁复蝶为身。
六代祖师赞
释文礼（宋代）

破头山前，三辞诏旨。
教坏小儿，卖弄唇嘴。
无端又上牛头山，更与懒融说道理。
送修武郑主簿纠郡梓潼兼寄王舍人八韵
徐铉（宋代）

杖策辞清浴，驱车向梓潼。
栖鸾才乍展，{左口右七}驭气方雄。
暂割趋庭恋，将伸纠郡功。
诗清冲密雪，别酒愬寒风。
山水秦关外，烟花锦里东。
府公名素重，语掾道仍同。
坐啸新知洽，随行旧分通。
当令从此去，不复数文翁。
西楼秋晚
范成大（宋代）

楼前处处长秋苔，俛仰璇杓又欲回。
残暑已随梁燕去，小春应为海棠来。
客愁天远诗无托，吏案山横睡有媒。
晴日满窗凫鹜散，巴童来按鸭炉灰。
七月八日晓晴暂出丽正门外 其二
宋褧（元代）

晓凉门巷柳阴蝉，九陌晴泥著锦鞯。到处帘栊尽相似，巧棚人静五生蔫。
赠冲妙李先生
赵抃（宋代）

老君作经五千言，勤行大笑亡与存。先生有诗七百首，诏书三度来天门。

年登八十齿发壮，骨轻步武如云奔。一琴一樽一炉药，人间日月从朝昏。
大鉴禅师赞
释慧开（宋代）

菩提无树镜非台，臭口分明鬼擘开。幸是卖柴无事獠，刚然惹得一身灾。
宋高宗御题李唐画唐香山九老二律诗
张昱（元代）

两疏谁是见机还，终始君臣似此难。宸翰昭回云汉上，衣冠彷佛画图间。

当时诸老琴尊会，尽是同朝鸳鹭班。风采拜辞云陛下，白云千载在香山。
晓登万花川谷看海棠二首
杨万里（宋代）

夜雨朝晴花睡余，海棠倾国万花无。
馆娃一样三千女，露滴燕脂洗面初。
偈颂一一二首 其九
释清远（宋代）

总记不得，天花满裓。纵有千言，不如一默。
谒严先生祠 其二
李楩（明代）

寒冬雪积白云窝，高士祠前诵短歌。止水潜鳞嬉浪远，层崖逸短宿烟多。

真人位定通辰极，客宿光然亘曲阿。出处无心君自悟，南山有鸟北张罗。
杨子直示还寿皇御批制草熟状将以新诗叹服匠
周必大（宋代）

病渴相如思苦迟，至今梦怯草麻时。
鼎湖铸就龙新去，云汉章成露尚垂。
冬日茅檐虽可曝，春风浴殿岂忘思。
使君自有如纶笔，会踏金銮契主知。
吴子似提干九高亭小景
戴复古（宋代）

前日作诗题大概，亭前小景亦堪题。
绿杨树下茅三架，白水田头菜两畦。
似酒新鹅初泛浦，如孩黄犊试牵犁。
十分野趣关心事，到此令人忆剡溪。